text: forsikringsbegæring
  
  publiceret: 2022-04-07 10:37:34+02:00
  Forsikringsbegæring er et skema/dokument, hvor en kunde anmoder forsikringsselskabet om at tegne en forsikring. Kunden giver forsikringsselskabet de oplysninger, som danner grundlag for forsikringens art, størrelse, risiko, antagelsesvilkår og præmie. Forsikringsbegæringen vil normalt indeholde oplysninger om kunden, samt omfatte en række spørgsmål, som kunden skal besvare til belysning af risikoforholdene, fx helbredsforhold. Disse spørgsmål har kunden lovmæssig pligt til at besvare i nøje overensstemmelse med de faktiske forhold.
  Det kan ikke antages, at den, der tegner forsikring, har en egentlig oplysningspligt medmindre det må antages, at oplysningen vedrører forhold som forsikrede må vide har betydning for risikobedømmelsen, jf. forsikringsaftalelovens § 7. Han eller hun vil i almindelighed kunne indskrænke sig til redeligt at besvare de stillede spørgsmål i begæringen.
  Accepterer et forsikringsselskab ikke straks en forsikringsbegæring, skal kunden oplyses om sin retsstilling i perioden frem til det tidspunkt, hvor forsikringsselskabet giver meddelelse om og på hvilke vilkår, forsikringen i givet fald kan antages.
  Forsikringsaftalen kommer i stand, ved, at forsikringsselskabet accepterer kundens forsikringsbegæring, enten i form af et antagende svar eller eventuelt blot ved fremsendelse af en police til forsikringstageren. Et forsikringsselskabs afslag på at tegne en forsikring som begæret og forsikringsselskabets opsigelse af en forsikringsaftale skal efter anmodning begrundes over for kunden.
  Forsikringsselskabet må ikke i forbindelse med eller efter indgåelse af forsikringsaftaler anmode om, indhente eller modtage og bruge oplysninger, der kan belyse en kundens arveanlæg og risiko for at udvikle eller pådrage sig sygdomme, herunder kræve undersøgelser, som er nødvendige for at tilvejebringe sådanne oplysninger. Det gælder dog ikke oplysninger om den pågældendes nuværende eller tidligere helbredstilstand.